ট্যাংরায় খুন না আত্মহত্যা! তদন্তে পুলিশ

কলকাতা: কিছুদিন আগেই একই পরিবারের তিনজনের রহস্যজনক মৃত্যুতে খবরের শিরোনামে এসেছিল ট্যাংরা। এবার আবারও সেই ট্যাংরায় খুনের অভিযোগ উঠল। বহুতলের নীচ থেকে উদ্ধার হয়েছে এক তরুণীর দেহ। দেবীপক্ষে আচমকা তরুণীর মৃত্যুর ঘটনায় ব্যপক চাঞ্চল্য ছড়িয়ে পরে এলাকায়। স্থানীয় সূত্রে খবর, ক্যানাল সাউথ রোডের আবাসনের ২৫ তলায় থাকতেন তরুণী গরিমা লোধ (২৯)। সোমবার সকাল সাড়ে সাতটা নাগাদ বিকট একটা শব্দ হয়। সেই শব্দ পেতেই ছুটে আসেন নিরাপত্তারক্ষীরা। দেখেন আবাসনের পঁচিশ তলা থেকে ঝাঁপ দিয়েছেন ওই যুবতী। রক্তে ভেসে যায় গোটা এলাকা।

জানা গিয়েছে, গরিমা তাঁর পরিবারের সঙ্গেই ওই আবাসনে থাকতেন। গতকাল রাতেও পরিবারের সঙ্গে বসে খাবার খেয়েছিলেন তিনি। তারপরই ভোরবেলা জানলা থেকে ঝাঁপ দেন তিনি। সিসিটিভি ফুটেজ দেখে তা নিশ্চিত করা গিয়েছে। তরুণীর ঘর থেকে উদ্ধার হয়েছে আধ খাওয়া মদের বোতল ও কিছু সামগ্রী। যা দেখার পর ওই যুবতী ঝাঁপ দিয়েছেন বলেই পুলিশ মনে করছেন। গোটা ঘটনার তদন্ত শুরু করেছে ট্যাংরা থানার পুলিশ। তাঁরা দেহ উদ্ধার করে মামলা রুজু করেছে বলে জানা গিয়েছে।

আরও পড়ুন: জাল স্বাক্ষরের অভিযোগে গ্রেফতার বিদ্যালয়ের প্রধান শিক্ষিকা

পুলিশ সূত্রে খবর, একাধিক বিষয় নিয়ে অবসাদে ভুগছিলেন গরিমা। ঘর থেকে মিলেছে যুবতীর হাতে থাকা তাবিজ। প্রাথমিকভাবে পুলিশের অনুমান, আত্মহত্যার আগে নিজেই তাবিজ খুলে রাখেন গোরিমা। তারপর মরণঝাঁপ দেন তিনি। যদিও, ময়নাতদন্তের রিপোর্ট এলেই মৃত্যুর কারণ স্পষ্ট হবে।